Αγαπητές/οί συναδέλφισσες/συνάδελφοι,

Με την ανάληψη των καθηκόντων μου, ως Διευθυντής Πρωτοβάθμιας Εκπαίδευσης Αιτωλ/νίας, απευθύνω προς όλες και όλους τους εκπαιδευτικούς Π.Ε. της Περιφερειακής Ενότητας Αιτωλ/νίας εγκάρδιο και συναδερφικό θερμό χαιρετισμό.

Η επιλογή μου αυτή, μέρος της οποίας είναι και δική σας επιλογή μέσω της ψήφου σας, αποτελεί για εμένα ύψιστη τιμή κι ευθύνη.

Γνωρίζοντας πως, όσους στόχους κι αν θέσει κάποιος, χωρίς τη συμβολή και τη συνεργασία όλων των εμπλεκομένων, δύσκολα αυτοί επιτυγχάνονται, καλώ όλες κι όλους σας, αξιοποιώντας το «Εμείς» έναντι του «Εγώ», να πορευτούμε και να προσπαθήσουμε, να στηρίξουμε και να αναδείξουμε το σύγχρονο, δημοκρατικό δημόσιο Σχολείο. Ένα σχολείο μαθητοκεντρικό, ανοιχτό στην κοινωνία, που συμβαδίζει με την εξέλιξη και την τεχνολογία, που ενθαρρύνει τη συνεργασία και σέβεται τη διαφορετικότητα.

Όλες κι όλοι μαζί, μέσα σε ένα πλαίσιο ειλικρίνειας, αρμονικής συνεργασίας, επικοινωνίας και αμοιβαίας κατανόησης, ας σμιλεύσουμε και ας ενώσουμε τις δυνάμεις μας, δημιουργώντας παροτρυντικές συνθήκες μάθησης, για ένα καλύτερο μέλλον των παιδιών της πατρίδας μας. Εμείς οι εκπαιδευτικοί, άλλωστε, παραμένοντας κοινωνικοί και παιδαγωγικοί ιχνηλάτες, αποτελούμε υπερασπιστή κάθε προσδοκίας και ονείρου των μαθητών μας. Ας μην διαψεύσουμε τον πρωταγωνιστικό, διαπλαστικό, εμπνευστικό και παρακινητικό ρόλο μας.

Στο ταξίδι αυτό, που τώρα ξεκινάμε, ας συμπορευτούμε, ας οραματιστούμε το ιδανικό κι ας στοχεύσουμε κοινά. Τότε θα διαπιστώσουμε και την αξία της Ιθάκης φτάνοντας στο τέρμα. Ας προκρίνουμε στη διαδρομή αυτή μετασχηματιστικές εκπαιδευτικές παρεμβάσεις, ώστε οι σύγχρονες παιδαγωγικές κατευθύνσεις να αναπλαισιώνονται σε καθημερινή εκπαιδευτική πράξη.

Και τέλος, ας αποτελεί αρχή μας και παιδαγωγική φιλοσοφία μας η σχετική αναφορά του Paulo Freire: «Από το Μιλάω στους Μαθητές, στο μιλάω σ’ Αυτούς και μ’ Αυτούς. Από το Ακούω τους Μαθητές, στο με ακούν οι Μαθητές».

Εύχομαι αισιοδοξία και καλή δουλειά, με ειλικρινή συνεργασία!

Με εκτίμηση

Χρήστος Β. Κολοβός

Διευθυντής Π.Ε. Αιτωλ/νίας